Anders Rambech

Anders Rambech, fødd Anders Graneng, () var ein embetsmann, eidsvollsmann og stortingsmann frå Kvikne i Sør-Trøndelag. 

Rambech var fødd i Kvikne, faren arbeidde som pliktfut for Røros koparverk. Presten Anders Rambech i Kvikne tok seg av han og ga han òg etternamnet sitt. Han vart tilsett som kontorist hos sorenskrivaren i Orkdal i 1783, og ti år seinare som fullmektig hos same. Same året, 1793, vart han eksaminert jurist. År 1800 vart han sjølv sorenskrivar i Orkdal, eit embete han hadde til han døydde. 

Rambech var utsending frå Søndre Trondhjems amt til riksforsamlinga på Eidsvoll i 1814 saman med Jacob Hersleb Darre og Lars Larsen Forsæth. Han knytte seg til sjølvstendepartiet.

Han var stortingsrepresentant i 1815-16, 1818, 1824, 1827 og på det overordentlege storting 1828. Også til 1830-stortinget var han vald, men sa frå seg. I 1815-16 var han sekretær i Stortinget og medlem av 12 komitear. Han var formann i komiteen om bondestandens næringsfridom og komiteen om det Ankerske fideikommiss. I 1818 var han stortingspresident og ei kort tid sekretær i Stortinget. Han var medlem av 18 komitear. I fem av komiteane var han formann, mellom anna om embetsmenns løner, om sølvverdien, om matrikkellova og om lova om elgen. Elles var han med i deputasjonen som Stortinget sende til kongekroninga i Trondheim. Under tingsamlingane 1824, 1827 og 1828 var han president i Odelstinget. I 1824 var han sekretær i både kyrkjekomiteen og i komiteen om innløysing av riksbanksetlane. Attåt var han på dei same tre stortinga medlem av valkomiteen og fullmaktskomiteen.

Rambech var busett på garden Syrstad i Meldal, og døydde der. Hovudbygninga og tingstugu frå Rambech si tid er framleis bevart, men tingstugu vart flytta til Gjevilvasshytta i Oppdal i 1848.

 Utmerkingar 
Rambech var innehavar av Nordstjerneordenen.

 Kjelder 

Kategori:Eidsvollmenn
Kategori:Stortingsrepresentantar 1815-1817
Kategori:Stortingsrepresentantar 1818-1820
Kategori:Stortingsrepresentantar 1824-1826
Kategori:Stortingsrepresentantar 1827-1829
Kategori:Stortingsrepresentantar for Sør-Trøndelag
Kategori:Stortingspresidentar
Kategori:Nordstjerneordenen
Kategori:Norske sorenskrivarar
Kategori:Folk frå Tynset